作者:無名氏
標題:九張機
內容:一張機。織梭光景去如飛。蘭房夜永愁無寐。嘔嘔軋軋，織成春恨，留著待郎歸。兩張機。月明人靜漏聲稀。千絲萬縷相縈繫。織成一段，回紋錦字，將去寄呈伊。三張機。中心有朵耍花兒。嬌紅嫩綠春明媚。君須早折，一枝濃豔，莫待過芳菲。四張機。鴛鴦織就欲雙飛。可憐未老頭先白。春波碧草，曉寒深處，相對浴紅衣。五張機。芳心密與巧心期。合歡樹上枝連理。雙頭花下，兩同心處，一對化生兒。六張機。雕花鋪錦半離披。蘭房別有留春計。爐添小篆，日長一線，相對繡工遲。七張機。春蠶吐盡一生絲。莫教容易裁羅綺。無端翦破，仙鸞綵鳳，分作兩般衣。八張機。纖纖玉手住無時。蜀江濯盡春波媚。香遺囊麝，花房繡被，歸去意遲遲。九張機。一心長在百花枝。百花共作紅堆被。都將春色，藏頭裡面，不怕睡多時。輕絲。象床玉手出新奇。千花萬草光凝碧。裁縫衣著，春天歌舞，飛蝶語黃鸝。春衣。素絲染就已堪悲。塵世昏汙無顏色。應同秋扇，從茲永棄，無復奉君時。歌聲飛落畫梁塵，舞罷香風捲繡茵。更欲縷陳機上恨，尊前忽有斷腸人。